**ΑΝΩΤΑΤΟ ΣΥΜΒΟΥΛΙΟ**

**ΕΠΙΛΟΓΗΣ ΠΡΟΣΩΠΙΚΟΥ**

**ΔΙΑΓΩΝΙΣΜΟΣ ΕΚΠΑΙΔΕΥΤΙΚΩΝ ΕΤΟΥΣ 2002**

**ΚΛΑΔΟΣ ΠΕ 02 ΦΙΛΟΛΟΓΩΝ**

**ΕΞΕΤΑΣΗ ΣΤΗΝ ΠΡΩΤΗ ΘΕΜΑΤΙΚΗ ΕΝΟΤΗΤΑ**

**«Γνωστικό Αντικείμενο Αρχαία Ελληνική Γλώσσα και Γραμματεία»**

Σάββατο 7-12-2002

**Ερώτημα 1**

Να μεταφραστεί το χωρίο «γνοὺς δὲ ... σαφῶς ἐγγράψας·» (Θουκυδίδης 8.49-50.2)

Οἱ δὲ ξυλλεγέντες τῶν ἐν τῇ ξυνωμοσίᾳ, ὥσπερ καὶ τὸ πρῶτον αὐτοῖς ἐδόκει, τά τε παρόντα ἐδέχοντο καὶ ἐς τὰς Ἀθήνας πρέσβεις Πείσανδρον καὶ ἄλλους παρεσκευάζοντο πέμπειν, ὅπως περί τε τῆς τοῦ Ἀλκιβιάδου καθόδου πράσσοιεν καὶ τῆς τοῦ ἐκεῖ δήμου καταλύσεως καὶ τὸν Τισσαφέρνην φίλον τοῖς Ἀθηναίοις ποιήσειαν. γνοὺς δὲ ὁ Φρύνιχος ὅτι ἔσοιτο περὶ τῆς τοῦ Ἀλκιβιάδου καθόδου λόγος καὶ ὅτι Ἀθηναῖοι ἐνδέξονται αὐτήν, δείσας πρὸς τὴν ἐναντίωσιν τῶν ὑφ' αὑτοῦ λεχθέντων μή, ἢν κατέλθῃ, ὡς κωλυτὴν ὄντα κακῶς δρᾷ, τρέπεται ἐπὶ τοιόνδε τι. Πέμπει ὡς τὸν Ἀστύοχον τὸν Λακεδαιμονίων ναύαρχον ἔτι ὄντα τότε περὶ τὴν Μίλητον κρύφα ἐπιστείλας ὅτι Ἀλκιβιάδης αὐτῶν τὰ πράγματα φθείρει Τισσαφέρνην Ἀθηναίοις φίλον ποιῶν, καὶ τἆλλα πάντα σαφῶς ἐγγράψας· ξυγγνώμην δὲ εἶναι ἑαυτῷ περὶ ἀνδρὸς πολεμίου καὶ μετὰ τοῦ τῆς πόλεως ἀξυμφόρου κακόν τι βουλεύειν.

**Ερώτημα 2**

Να αναγνωριστούν όλες οι δευτερεύουσες προτάσεις στο χωρίο που μεταφράσατε και να αιτιολογηθεί η έγκλιση εκφοράς τους.

**Ερώτημα 3**

Ποια στοιχεία από την Αντιγόνη του Σοφοκλή δηλώνουν την

αυταρχική-τυραννική συμπεριφορά του Κρέοντα;

**Ερώτημα 4**

Στις επόμενες είκοσι (20) ερωτήσεις με τις τέσσερις (α, β, γ, δ) εναλλακτικές απαντήσεις που σας δίνονται, να επιλέξετε τη σωστή και να την σημειώσετε στο τετράδιό σας, αναγράφοντας το γράμμα (α, β, γ, δ) που αντιστοιχεί στη σωστή απάντηση δίπλα στον αριθμό της ερώτησης ως εξής:

**1.................α**

**2.................α**

**3.................α**

**....................**

**20...............α**

Να σημειωθεί ότι όλες οι ερωτήσεις είναι ισοδύναμες και επομένως κάθε σωστή απάντηση βαθμολογείται με μια μονάδα για το ερώτημα αυτό, ενώ για κάθε εσφαλμένη απάντηση αφαιρείται το 1/4 του βαθμού.

Επομένως μια τυχαία επιλογή στις απαντήσεις σας έχει τον κίνδυνο της αρνητικής βαθμολογίας.

**1. Ο τύπος ὄπωπα είναι παρακείμενος του ρήματος:**

α) ὁρῶ

β) ὀπυίω

γ) ἕπω

δ) ὀπάζω

**2. Ο παρακείμενος ἕστηκα αντιστοιχεί κατά το νόημα σε ενεστώτα:**

α) ἵστημι

β) ἵσταμαι

γ) στένω

δ) τήκω

**3. Ο τύπος πείσομαι είναι μέλλων του ρήματος:**

α) πυνθάνομαι

β) πάσχω

γ) πίπτω

δ) πείθω

**4. Ο τύπος ἐδήδοκα είναι παρακείμενος του ρήματος:**

α) δέω

β) δεύω

γ) ἐσθίω

δ) δάκνω

**5. Στη φράση "βάλανοι θαυμάσιαι τοῦ μεγέθους" η γενική τοῦ μεγέθους είναι:**

α) αντικειμενική

β) της αιτίας

γ) της αξίας

δ) της ιδιότητας

**6. Στην πρόταση "Ὕστερον δὲ μετέμελεν τοῖς Ἀθηναίοις" η δοτική τοῖς Ἀθηναίοις είναι:**

α) του ενεργούντος προσώπου

β) του κρίνοντος προσώπου

γ) της συνοδείας

δ) αντικείμενο του μετέμελεν

**7. Στην πρόταση "πόσου πρίωμαί σοι τὰ χοιρίδια" η δοτική σοι είναι:**

α) αντικειμενική

β) χαριστική

γ) της αναφοράς

δ) κτητική

**8. Η λέξη που λείπει από την πρόταση "Βουλοίμην δ' ἂν καὶ σοῦ -------- ὅ τι ἐν νῷ ἔχεις πρὸς ταῦτα"είναι:**

α) σκοπεῖσθαι

β) δηλῶσαι

γ) πυθέσθαι

δ) ἐρέσθαι

**9. Ο ρηματικός τύπος ἡγήσω είναι:**

α) μέλλων του ἄγω

β) μέλλων του ἡγοῦμαι

γ) αόριστος του ἡγοῦμαι

δ) μέλλων του ἡγῶ

**10. Η λέξη εἳς είναι:**

α) αριθμητικό

β) σύνδεσμος

γ) πρόθεση

δ) μετοχή

**11. Η λέξη πρατήριον ετυμολογικά και σημασιολογικά συνδέεται με το ρήμα:**

α) πράττω

β) πιπράσκω

γ) πρήθω

δ) πίμπρημι

**12. Ο ρηματικός τύπος συνῆχα είναι του ρήματος:**

α) συνάγω

β) συνέχω

γ) συνήκω

δ) συνηχῶ

**13. Τι ήταν ο διθύραμβος;**

α) Θριαμβικό άσμα που τραγουδούσαν στα Παναθήναια

β) Χορικό τραγούδι προς τιμή του Διονύσου

γ) Νικητήριος παιάνας

δ) αρχιτεκτονικός όρος

**14. Ποιος ποιητής έγραψε Νεμεόνικους;**

α) ο Αλκαίος

β) ο Βακχυλίδης

γ) ο Αρχίλοχος

δ) ο Πίνδαρος

**15. Στην αρχαία κωμωδία παράβαση είναι:**

α) Η πάροδος του χορού

β) Η έξοδος του χορού

γ) Το μέρος του έργου όπου ο ποιητής απευθύνεται μέσω του

χορού στο ακροατήριο

δ) Συγκεκριμένη μετρική ανωμαλία

**16. Ο Διονύσιος Αλικαρνασσέας ήταν:**

α) Γραμματικός της αλεξανδρινής εποχής

β) Ρητοροδιδάσκαλος του 3ου αιώνα π.Χ.

γ) ο συγγραφέας της Ρωμαϊκής Αρχαιολογίας

δ) Διανοούμενος της δεύτερης Σοφιστικής

**17. Ποιος ήταν ο σπουδαιότερος λυρικός ποιητής της Σικελίας;**

α) ο Ίβυκος

β) ο Αρίων

γ) ο Ανακρέων

δ) ο Στησίχορος

**18. Ποια από τις παρακάτω προτάσεις είναι εσφαλμένη;**

α) Οι δικανικοί λόγοι εκφωνούνται στα δικαστήρια,

αναφέρονται στο παρελθόν, και είτε κατηγορούν είτε

υπερασπίζονται.

β) Οι επιδεικτικοί λόγοι εκφωνούνται στην Εκκλησία του

Δήμου, αναφέρονται στο παρόν,και είτε ψέγουν είτε εγκωμιάζουν.

γ) Οι συμβουλευτικοί λόγοι εκφωνούνται στην Εκκλησία του

Δήμου αναφέρονται στο μέλλον, και αποβλέπουν στο

συμφέρον της πόλης.

δ) Οι δημηγορίες είναι συμβουλευτικοί λόγοι.

**19. Σε ποιον προσωκρατικό φιλόσοφο στηρίζεται κατεξοχήν η φιλοσοφία του Επίκουρου;**

α) στον Αναξαγόρα

β) στον Ηράκλειτο

γ) στον Εμπεδοκλή

δ) στον Δημόκριτο

**20. Ποια άλλη τραγωδία έχει παρόμοια υπόθεση με αυτήν της Ηλέκτρας;**

α) Τραχίνιαι

β) Χοηφόροι

γ) Αντιγόνη

δ) Ικέτιδες